16.6.2023
RO
Jurnalul Oficial al Uniunii Europene
C 214/83 Miercuri, 18 ianuarie 2023
3. reamintește că Planul de acțiune al UE privind drepturile omului și democrația 2020-2024 ar trebui folosit ca o foaie de parcurs a priorităților UE privind drepturile omului și ar trebui plasat, prin urmare, în centrul tuturor politicilor externe ale UE; subliniază că este important ca statele membre să își asume planul de acțiune al UE și să prezinte în mod public rapoarte cu privire la acțiunile lor în cadrul acestui plan; încurajează parlamentele naționale și regionale, instituțiile naționale pentru drepturile omului și organizațiile societății civile să colaboreze cu autoritățile la nivelul statelor membre în ceea ce privește contribuția acestora la realizarea politicii externe a UE în domeniul drepturilor omului; solicită ca Parlamentul să fie implicat în viitoarea revizuire și actualizare de către Consiliu a tuturor orientărilor UE privind drepturile omului și să se asigure o mai mare transparență în punerea lor în aplicare;
4. își exprimă îngrijorarea profundă cu privire la amenințările serioase la adresa drepturilor omului și a democrației la nivel mondial, menționând că numărul democrațiilor a continuat să scadă, în timp ce numărul regimurilor autoritare a crescut, iar aproape 75 % din populația lumii a cunoscut o deteriorare a situației drepturilor omului în țara lor în ultimul an; subliniază cu îngrijorare încălcările grave ale drepturilor omului și ale dreptului internațional umanitar într-un număr tot mai mare de locuri din lume, precum și impunitatea pe scară largă pentru aceste încălcări;
5.
regretă că, în ciuda necesității de a se concentra asupra răspunsurilor la amenințările pe care le reprezintă schimbările climatice și asupra redresării după impactul negativ al pandemiei de COVID-19 prin solidaritate la nivel internațional, unii lideri autoritari, pe lângă gestionarea defectuoasă a pandemiei și a resurselor globale, și-au intensificat reprimarea opoziției politice, a disidenței, a apărătorilor drepturilor omului, a organizațiilor societății civile, inclusiv a organizațiilor conduse de comunitate și a celor bazate pe convingeri și credință, precum și a mass-mediei independente, alimentând și extinzând conflictele interne și internaționale existente și declanșând altele noi, cu efecte devastatoare asupra drepturilor omului; regretă mai multe cazuri în care liderii autoritari au utilizat în mod abuziv efectele pandemiei pentru a-și justifica înăsprirea politicilor represive;
6. accentuează că este important ca UE și statele sale membre să acționeze în mod constant împreună, în special în forurile multilaterale, pentru a răspunde provocărilor globale la adresa drepturilor omului și a democrației, și să mențină coerența în cadrul politicilor sale interne și externe; consideră că menținerea regulii unanimității pentru anumite decizii de politică externă ale UE, inclusiv pentru sancțiunile împotriva infractorilor din domeniul drepturilor omului, stă în calea unor acțiuni decisive impuse de schimbarea circumstanțelor geopolitice și, prin urmare, ar trebui reexaminată;
7.
îndeamnă UE și statele sale membre să își intensifice eforturile în întreaga lume pentru a sprijini democrația și drepturile omului; invită UE și statele sale membre, în această privință, atât în mod individual, cât și în cooperare cu parteneri internaționali cu aceeași viziune, să contracareze încercările inacceptabile de a slăbi instituțiile democratice și drepturile universale ale omului și de a diminua spațiul și rolul societății civile; reafirmă valoarea multilateralismului ca instrument de realizare a acestui obiectiv; subliniază că este important ca preocupările legate de democrație și drepturile omului să ocupe un loc central în relațiile diplomatice ale UE cu toți omologii, în special cu țările considerate parteneri strategici; subliniază, în plus, că este important ca aspectele legate de drepturile omului să ocupe un loc central în activitățile parlamentare ale UE, inclusiv transformând Subcomisia pentru drepturile omului într-o comisie de sine stătătoare; ia act de lansarea, la 26 august 2022, a unui proiect-pilot de înființare a unei academii diplomatice europene;
8. repetă că angajamentul ambițios și retorica politicii externe a UE privind drepturile omului impun ca aceasta să conducă prin puterea exemplului pentru a nu-și submina credibilitatea atunci când se opune declinului democratic la nivel mondial; invită instituțiile și organele UE, inclusiv Serviciul European de Acțiune Externă (SEAE), să se asigure că obligațiile UE și ale statelor membre în domeniul drepturilor omului sunt puse în aplicare în mod consecvent în politica externă și de securitate comună a UE; le încurajează, în acest sens, să folosească toate instrumentele diplomatice, atât private, cât și publice, atât la nivel bilateral, cât și în forurile multilaterale, pentru a discuta chestiuni legate de drepturile omului cu țările partenere; invită din nou UE să acorde o atenție deosebită evaluării și prevenirii oricăror încălcări legate de propriile politici, proiecte și finanțări, inclusiv de Banca Europeană de Investiții și de Banca Europeană pentru Reconstrucție și Dezvoltare în țările terțe, și să creeze un mecanism de tratare a plângerilor pentru persoanele sau grupurile ale căror drepturi ar fi putut fi încălcate de activitățile UE în țările în cauză;
Războiul de agresiune împotriva Ucrainei
9. condamnă în cei mai fermi termeni posibili războiul de agresiune ilegal, nejustificat și neprovocat al Rusiei împotriva Ucrainei, precum și implicarea Belarusului, permițând Rusiei să lanseze atacuri mortale împotriva Ucrainei de pe teritoriul său; își exprimă, în acest sens, durerea profundă față de suferința umană și condamnă încălcările grave ale drepturilor omului și ale dreptului internațional umanitar comise de forțele armate ruse și de cei care îi ajută în Ucraina;